สอบถามคุณค่ะ พอดีว่าช่วงนี้ทุกครั้งที่เป็นประจำเดือนจะมีอาการปวดท้องตลอดเลยค่ะ ปวดท้อง ท้องเสีย หน้ามืด ตาลาย เป็นทุกครั้งในวันแรกที่เป็นประจำเดือนค่ะ อาการนี้เริ่มเป็นหลังจากปรับฮอร์โมนมา ก่อนหน้านี้ประจำเดือนมาเยอะผิดปกติเลยไปพบสูติ แล้วให้กินยาปรับฮอร์โมน 3 เดือน หลังจากเลิกกินยาปรับฮอร์โมนก็ปวดท้องตลอดเลยค่ะ (ช่วงกินยาปรับฮอร์โมนเวลาเป็นประจำเดือนไม่ปวดท้องนะคะ) อาการปวดท้องประจำเดือนแบบนี้จะเป็นอะไรไหมคะ?
สวัสดีค่ะอาการปวดประจำเดือนที่จัดว่าผิดปกติ คือปวดมากขึ้นเรื่อยๆในแต่ละรอบเดือน ปวดจนใช้ชีวิตประจำวันไม่ได้ ซึ่งอาจมีสาเหตุจากเยื่อบุโพรงมดลูกเจริญผิดที่ เนื้องอกที่มดลูก ภาวะอุ้งเชิงกรานอักเสบ ปากมดลูกตีบแคบ เป็นต้นโดยสาเหตุที่พบได้บ่อยก็คือเรื่องของเยื่อบุโพรงมดลูกเจริญผิดที่ การรักษาคือการให้ยาบรรเทาอาการปวดร่วมกับยาคุมกำเนิดเพื่อปรับรอบเดือนและลดการฝังตัวของเยื่อบุที่ผิดปกติดังนั้นแนะนำให้รับประทานยาที่แพทย์จ่ายอย่างสม่ำเสมอ ไม่หยุดยาเอง หากตอนนี้ปวดมากควรกลับไปสูตินรีแพทย์เพื่อตรวจร่างกายซ้ำอีกครั้งเพื่อยืนยันการวินิจฉัย เบื้องต้นควรพักผ่อน และรับประทานยาแก้ปวดเช่น ยาไอบูโพรเฟน โดยรับประทานก่อนที่ประจำเดือนจะมา หรือรับประทานยาที่ยับยั้งสารโพรสตาแกลนดิน ซึ่งจะช่วยให้มดลูกไม่บีบตัวมากเกินไป